b'\n_START_ARTICLE_\nJoachim Patinir\n_START_PARAGRAPH_\nJoachimas Patiniras (ol. Joachim Patinir, apie 1480-85 \xe2\x80\x93 1524 m. spalio 5 d.) \xe2\x80\x93 flamand\xc5\xb3 dail\xc4\x97s mokyklos renesanso dailininkas. Laikomas pirmuoju \xc5\xbeinomu Europos dailininku, kuris specializavosi peiza\xc5\xbeo \xc5\xbeanre.\n_START_SECTION_\nBiografija\n_START_PARAGRAPH_\nJoachimas Patiniras gim\xc4\x97 1475-1485 m. laikotarpiu Valonijoje, sp\xc4\x97jama, Dinano mieste ar Buvinj\xc4\x97 kaime. Nieko ne\xc5\xbeinoma apie jo jaunyst\xc4\x99. 1515 m. jis \xc4\xaftrauktas \xc4\xaf Antverpeno dailinink\xc5\xb3 gildij\xc4\x85. Gali b\xc5\xabti, kad mok\xc4\x97si pas Gerard\xc4\x85 David\xc4\x85, \xc4\x97m\xc4\x97 pavyzd\xc5\xbeio i\xc5\xa1 Jeronimo Boscho paveiksl\xc5\xb3. \xc5\xbdinoma, kad jis bendradarbiavo su kitais dailininkais, bet tik vienas tokio bendradarbiavimo su Quentin Massys pavyzdys, paveikslas \xe2\x80\x9e\xc5\xa0v. Antano gundymai\xe2\x80\x9c, yra i\xc5\xa1lik\xc4\x99s. 1524 m. jo dirbtuv\xc4\x97je lank\xc4\x97si Albrechtas Diureris, kuris nupie\xc5\xa1\xc4\x97 Patiniro portret\xc4\x85 ir pamin\xc4\x97jo j\xc4\xaf talentingu peiza\xc5\xbeistu. Patiniras mir\xc4\x97 1524 m. spalio 5 d. Antverpene. Tik keletas jo darb\xc5\xb3 yra dokumentuoti ir pasira\xc5\xa1yti, didesnioji dalis yra priskiriama.'